HANDLOVÁ. Už po jedenásty raz pripravila Handlová pre svojich obyvateľov a návštevníkov deň otvorených dverí samosprávy. Možnosť zoznámiť sa s prácou radnice, ako i mestských organizácií využilo asi školákov i dospelých.
"Cieľom dňa otvorených dverí je ukázať obyvateľom, ako to v samospráve funguje. Chceme poukázať na našu prácu a rovnako predstavujeme jednotlivé mestské organizácie," povedala hovorkyňa Handlovej Soryana Hádenová.
Do podujatia sa zapojili zamestnanci mestského úradu, neziskové organizácie Jazmín a Help, spoločnosť Hater, ktorá sa zaoberá zberom odpadu v meste, či banské múzeum. Pomoc samospráve poskytli aj členovia Detského a mládežníckeho parlamentu v Handlovej.
"Ľudia, ktorí navštívili mestský úrad, mohli vidieť jednotlivé oddelenia.. Rovnako sme sa pozreli so žiakmi do obradnej miestnosti, kde sme pripravili imaginárne sobáše a uvítanie do života. Detičky tiež mohli vidieť, ako prebieha rokovanie mestského zastupiteľstva," spresnila Hádenová.
Šikovnosť detí a ich záujem o mesto počas simulovaného zasadnutia ocenil aj handlovský dlhoročný mestský poslanec Arpád Koszta.
"Je vidno, že deti dobre sledujú mesto a vidia, čo v ňom chýba," poznamenal.
Veľa detí navrhovalo zmeny alebo úpravy chodníkov a ciest, výstavbu letného kúpaliska, väčších obchodných centier, ktoré by pokryli požiadavky obyvateľov, tiež prišli návrhy na vybudovanie ihrísk.
"Viacero detí sa ohlásilo, že by bolo dobré, keby sme mali v meste aj na zimu pripravené korčuliarske dráhy alebo aj lokalitu, kde by sa mohli malé deti voziť na bicykloch. Veľmi sa mi páčilo, že niektorí žiaci prišli aj s návrhom detského dopravného ihriska," doplnil Koszta.
Väčšina podnetov, ktoré prišli od detí, je podľa neho už zapracovaná do plánu rozvoja mesta na aktuálne volebné obdobie.